
A cerebrovaszkuláris és kardiovaszkuláris halálozások összefüggésének vizsgálata a gazdasági fejlettség tükrében

Bevezetés: A cerebrovaszkuláris és kardiovaszkuláris megbetegedések világviszonylatban
vezető halálokokként tarthatók számon. Az ezekkel a betegségekkel összefüggő mortalitás
országonként eltérést mutat, mely összefüggésben állhat az adott ország gazdasági
fejlettségével, azonban ebben a témában korábban nem történt ilyen jellegű kutatás.
Kutatásunk fő célja annak bemutatása, hogy a gazdasági jólét növekedése, illetve az országok
gazdasági fejlettsége milyen hatással van a cerebrovaszkuláris és kardiovaszkuláris
megbetegedések okozta halálozásra.

Módszerek: Elemzésünk a European Health for All (HFA-DB) adataira épült, mely során az
aggregált adatok összegyűjtését követően korrelációs és determinációs koefficiensek
számítására került sor. A korrelációban szereplő változók a cerebrovaszkuláris és
kardiovaszkuláris halálozások 100 000 főre vonatkoztatott incidenciája, valamint az egy főre
jutó GDP voltak. Az adatok elemzése során megvizsgáltuk, hogy a két változó közötti
kapcsolat leírható-e másodfokú polinomiális függvényekkel, valamint korreláció analízissel.

Eredmények: A kialakult görbék értelmezése alapján megállapítható, hogy szignifikáns
kapcsolat van a vizsgált tényezők között, mivel a megfigyelt országok esetében az R érték 1-
hez közeli volt. A cerebrovaszkuláris betegségek esetén az R értékek 0,7044 és 0,9815
közötti; a kardiovaszkuláris betegségek esetén pedig 0,7019 és 0,9862 közötti értékek voltak.
Kijelenthetjük, hogy minden esetben az egy főre jutó GDP növekedésével párhuzamosan
csökkent a cerebrovaszkuláris és kardiovaszkuláris betegségek okozta halálozások
incidenciája.

Megbeszélés: A kutatás eredménye azért fontos, mert hozzájárulhat olyan országok
egészségpolitikájának, egészségügyi rendszerének fejlesztéséhez, ahol még nem tapasztalható
a cerebrovaszkuláris és kardiovaszkuláris betegségek okozta halálozások incidenciájának
csökkenése; illetve adott országban megjósolhatja egyes népbetegségek által okozott
halálozások előfordulását az adott ország gazdasági fejlettsége ismeretében.



